b'\n_START_ARTICLE_\nSam Giancana\n_START_PARAGRAPH_\nSalvatore "Sam" Giangana (15. kes\xc3\xa4kuuta 1908 Chicago, Yhdysvallat \xe2\x80\x93 19. kes\xc3\xa4kuuta 1975 Oak Park, Illinois, Yhdysvallat) oli yhdysvaltalainen sisilialaissukuinen gangsteri ja Chicago Outfit -nimell\xc3\xa4 tunnetun mafiasyndikaatin johtaja 1955\xe2\x80\x931966. H\xc3\xa4nen muita lempinimi\xc3\xa4\xc3\xa4n olivat "Mooney", "Sam the Cigar", "Sam Flood" ja "Sam Gold"._NEWLINE_Giancana syntyi Chicagon Little Italyksi kutsutussa kaupunginosassa. H\xc3\xa4nen is\xc3\xa4ns\xc3\xa4 Antonino oli yritteli\xc3\xa4s katukauppias. Sukulaisten mukaan Antonino olisi ker\xc3\xa4nnyt mukavan omaisuuden laillisesti, ellei h\xc3\xa4n olisi joitunut jatkuvasti lunastamaan pid\xc3\xa4tetty\xc3\xa4 poikaansa vapaaksi. Sam Giancana liittyi paikalliseen nuorisorikollisten jengiin nimelt\xc3\xa4 Forty-Two Gang, jossa h\xc3\xa4n ker\xc3\xa4si mainetta kyvykk\xc3\xa4\xc3\xa4n\xc3\xa4 pakokuskina ja tappajana. H\xc3\xa4n onnistui kiinnitt\xc3\xa4m\xc3\xa4\xc3\xa4n my\xc3\xb6s korkea-arvoisten mafiajohtajien, kuten Frank Nittin ja Paul Riccan huomion. Giancana meni naimisiin 1933._NEWLINE_Giancana joutui vankilaan, josta p\xc3\xa4\xc3\xa4si 1945. H\xc3\xa4n onnistui suostuttelemaan silloisen Outfit-johtajan Tony Accardon ottamaan valtaansa afroamerikkalaisten lottopelin. Giancanan ura oli nousujohteista ja Accardon vet\xc3\xa4ydytty\xc3\xa4 nimellisesti vallasta h\xc3\xa4n nimitti Giancanan seuraajakseen. Accardo ja Paul Ricca pitiv\xc3\xa4t kuitenkin ylimm\xc3\xa4n vallan itsell\xc3\xa4\xc3\xa4n. Giancana oli yksi mafiajohtajista, jotka Yhdysvaltain tiedustelupalvelu CIA palkkasi j\xc3\xa4rjest\xc3\xa4m\xc3\xa4\xc3\xa4n Kuuban johtajan Fidel Castron salamurhan. H\xc3\xa4nen Outfitin johtaja-aikansa oli n\xc3\xa4kyv\xc3\xa4\xc3\xa4. Giancana mm. yst\xc3\xa4vystyi Frank Sinatran kanssa ja h\xc3\xa4nen tytt\xc3\xa4rell\xc3\xa4\xc3\xa4n Antoinettella oli suhde presidentti John F. Kennedyyn._NEWLINE_Korkea profiili ja ahneus koituivat lopulta Giancanan turmioksi. H\xc3\xa4n kitsasteli maksaessaan osuuksia voitoista alaisilleen. T\xc3\xa4m\xc3\xa4 her\xc3\xa4tti n\xc3\xa4r\xc3\xa4\xc3\xa4 ja Tony Accardo korvasi Giancanan Joseph Aiuppalla. Giancana vet\xc3\xa4ytyi Meksikoon, jossa h\xc3\xa4n eli maanpaossa seitsem\xc3\xa4n vuotta, kunnes meksikolaispoliisit karkoittivat h\xc3\xa4net takaisin Yhdysvaltoihin. Pian paluunsa j\xc3\xa4lkeen 19. kes\xc3\xa4kuuta 1975 h\xc3\xa4n oli paistamassa italialaisia makkaroita kotonaan Oak Parkissa, kun salamurhaaja ampui h\xc3\xa4nt\xc3\xa4 takaraivoon. Sen j\xc3\xa4lkeen kun h\xc3\xa4n oli kaatunut maahan, salamurhaaja viimeisteli tekonsa ampuen h\xc3\xa4nt\xc3\xa4 viel\xc3\xa4 kuudesti p\xc3\xa4\xc3\xa4n ja kasvojen alueelle. Murhasta on ep\xc3\xa4ilty toisia gangstereita ja my\xc3\xb6s CIA:ta.'